Гилбърт Честъртън
Балада за самоубиеца

Превод от английски: Добромир Кралчев, 2008

chitanka.info

Бесилката във двора ми, шептят,

е натъкмена за красив финал.

Завързвам клупа за пореден път,

с финес и вещина — като за бал.

Съседите от целия квартал

поеха дъх, „Ура!“ да изкрещят.

Но в миг обзе ме непонятна жал…

Май няма да се беся този път.

Заплата утре ще ми изплатят…

Прадядо с меч е бранил своя крал…

Червено-сиви облаци летят…

Свещеникът дано не е узнал…

Аз сякаш подочух от мистър Гал,

че гъби другояче се варят…

Не съм прочел и ред от Ювенал…

Май няма да се беся този път.

Ще се пречисти някой ден светът.

В калта ще се завърне всяка кал.

И плачещите ще се утешат,

а глумите ще секнат сред печал.

Мъдруващият става помъдрял…

Човек, залутан в таен горски кът,

намира брод — тъй, както е желал…

Май няма да се беся този път.

* * *

Кралю, дочувам как тръбят сигнал,

към ешафода смъртници вървят.

Но смъртник може да е всеки крал…

Май няма да се беся този път.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.